هاروکی موارکامینین یازیلارینی سورئالیسم، جادویی رئالیسم و گاهدان نیهیلیسم سبکلرینده یئر وئردیکده، اونون یازیلاریندا مودرن یاشامین سیخینتیلریلا اوزلشیریک. اونون اثرلری یالنیزلیق، غریبهلیک، سارسینتی، سسسیزلیک، هئچ بیر مادی سورونون اولمادیسیندا یاشامدان بئزگینلیک کیمی موضوعلاری ایچینه آلیر. موراکامینی اوخودوقدا ژاپون توپلومونون اؤرتو آرخاسی گرچک اوزونو ده گؤروروک. ژاپون بیزیم کیمی گئری قالمیش اؤلکهلره سونی، پاناسونیک، توشیبا محصوللاریلا تانینیر و بوتون اؤنجول تکنولوژیلرین قایناغی، گلهجک دونیانین اومودو کیمی گؤرونور. آنجاق او مودرن نماییشین آرخاسیندا، تایلند گزیسینده داش دوغان یائیسه قادین، اؤلکهنی زلزلهدن قورتاران هوندور قورباغا، اوغلان دوستونا آغلار اَرلی قادین، ائوینی بوراخمیش آتانین ساحیلده اوت قالاغی، و بیر ایل اسپاگئتی یئین اینسانلار دا یاشاماقدا دیرلار.
موراکامینین رومانلاری اؤیکولریندن داها اونلو اولدوغونا باخمایاراق، اونون فضالارینی تانیتدرماق ایچین اؤیکولریندن اؤرنک گتیریرم. اؤیکولرین انگیلترجه متنلرینه الیم چاتمادیقدا فارسجادان چئویردیم، «قوشماقدان دانیشاندا ندن دانیشیرام»ین تورکیه تورکجهسینی تاپدیم و اورادان کؤچوردوم.
موراکامینین نثری و فضاسیندان اؤرنکلر:
دوغوم گونو قیزجیغازی
او گون_ایرمینجی دوغوم گونو_ باشقا گونلره تای یئنه ده میزلرین باشینا گئچیب موشتریلردن سیفارش آلاجاقمیش ایدی. بوتون جمعهلری ایشلردی، آنجاق هرزاد او خاص گونون پیلَنی ایله قاباغا گئتسهیدی، گئجهنی مورخصلیک آلابیلردی. آراسیرا [پارهوقت] ایشلهین او بیری قیز شیفتلرینین دَییشمه سؤزونو وئرمیش دیر. کدو خورهیینی سئرو ائتدیکده، آشپازباشینین قیشقیریقلارینی دینلهمک، ایرمینجی دوغوم گونونو قوتلاماغا یاخجی یول دئییلدی. نه ایسه، او بیری قیزا سویوخ دیمیش دیر و قیزیشدیرمایلا ایسهالا دوشدوسو ایچین شیفتلرینی دَییشهبیلمهمیشدیلر.
عوذر ایستهمهیه زنگ آچان قیزی ساکینلهدهرک: «اوزولمه، اصلینده خاص بیر ایش گؤرمک پیلنیم ده یوخ ایدی، حتی ایرمینجی دوغوم گونومده.» دئدی.
azb_Arab azb_Arab azb_Arab azb_Arab azb_Arab azb_Arab